## El Teatre Principal de Castelló acull una funció adaptada a públic amb discapacitat sensorial de la producció de l’IVC ‘La Mancha’

*** L’obra és una tragicomèdia del dramaturg sogorbí Sergio Serrano que aborda conceptes com la realitat o el desig
* Hi haurà doble funció de l’obra, que tindrà lloc el dissabte 18 i el diumenge 19 de gener, a les 19:00 hores**

L’Institut Valencià de Cultura presenta en el Teatre Principal de Castelló la seua nova producció pròpia *La Mancha*, del dramaturg sogorbí Sergio Serrano.

Les funcions tindran lloc el dissabte 18 i el diumenge 19 de gener, a les 19:00 hores. Esta última presenta com a novetat que està adaptada a públic amb discapacitat sensorial.

L’obra és una tragicomèdia escrita en el Laboratori de Dramatúrgia Josep Lluís Sirera, de l’Institut Valencià de Cultura, amb el lema ‘La realitat i el desig’. El text i el seu relat juga amb estos dos conceptes a partir de la història d’una família que descobrix una taca en la paret de la seua cuina.

Pep Ricart, Mafalda Bellido, Ernesto Pastor, María Covadonga i Alberto Martín de Miguel interpreten esta família que, entre el silenci, la por, la incertesa i la curiositat, no poden deixar de mirar eixa taca de la paret.

L’autor partix d’esta xicoteta anècdota per a “parlar sobre les seues pors i els seus anhels, sobre la incomunicació, l’absència de futur, sobre allò que ocultem com a individus, però també com a reflex de la societat en la qual vivim i en tot el que ocultem, però per damunt de tot, sobre l’esperança que les coses en algun moment siguen diferents”.

Compta amb un equip artístic i tècnic integrat per professionals valencians. A més d’escriure el text, Sergio Serrano dirigix la producció juntament de Marcos Sproston, i amb la mirada externa de Roland Schimmelpfennig.

El muntatge juga amb el poder de la paraula i la imaginació en un escenari que serà terreny de joc, però també amb la intenció de generar imatges i, sobretot, amb el treball d’interpretació que portarà el major pes del muntatge. A més, compta amb la música de Luis Miguel Cobo, l’espai lumínic de Mingo Albir i l’espai escènic de Los reyes del mambo.

**Teatre accessible per a persones amb discapacitat sensorial**

Una de les novetats que presenta el Teatre Principal de Castelló l’any 2025 són les funcions accessibles per a persones amb discapacitat sensorial. Així, la funció del diumenge 19 de gener disposarà de diversos servicis com subtítols adaptats, àudio-descripció, bucle magnètic individual i so amplificat per al públic que ho desitge.

Les entrades per a este espectacle tenen un preu d’entre 3 i 20 euros. Poden adquirir-se en taquilla i en la [web de l’IVC](https://ivc.gva.es/val/ivc-val/programacio-ivc/teatre-principal-de-castello/la-mancha-cs-v).

Fecha: 17/01/2025